Papersnake/gushiwen huggingface dataset:
叙德书情四十韵，上宣歙翟中丞
白居易（唐代）

元圣生乘运，忠贤出应期。还将稽古力，助立太平基。

土控吴兼稽，州连歙与池。山河地襟带，军镇国藩维。

廉察安江甸，澄清肃海夷。股肱分外守，耳目付中司。

楚老歌来暮，秦人咏去思。望如时雨至，福是岁星移。

政静民无讼，刑行吏不欺。撝谦惊主宠，阴德畏人知。

白玉惭温色，朱绳让直辞。行为时领袖，言作世蓍龟。

盛幕招贤士，连营训锐师。光华下鹓鹭，气色动熊罴。

出入麾幢引，登临剑戟随。好风迎解榻，美景待搴帷。

晴野霞飞绮，春郊柳宛丝。城乌惊画角，江雁避红旗。

藉草朱轮驻，攀花紫绶垂。山宜谢公屐，洲称柳家诗。

酒气和芳杜，弦声乱子规。分球齐马首，列舞匝蛾眉。

醉惜年光晚，欢怜日影迟。回塘排玉棹，归路拥金羁。

自顾龙钟者，尝蒙噢咻之。仰山尘不让，涉海水难为。

身忝乡人荐，名因国士推。提携增善价，拂拭长妍姿。

射策端心术，迁乔整羽仪。幸穿杨远叶，谬折桂高枝。

佩德潜书带，铭仁暗勒肌。饬躬趋馆舍，拜手挹阶墀。

霄汉程虽在，风尘迹尚卑。敝衣羞布素，败屋厌茅茨。

养乏晨昏膳，居无伏腊资。盛时贫可耻，壮岁病堪嗤。

擢第名方立，耽书力未疲。磨铅重剸割，策蹇再奔驰。

相马须怜瘦，呼鹰正及饥。扶摇重即事，会有答恩时。
春日游曲江
张乔（唐代）

日暖鸳鸯拍浪春，蒹葭浦际聚青蘋.若论来往乡心切，须是烟波岛上人。
元夜咏灯影
陈子升（明代）

珠映千门月，花生四壁春。还因相见处，得倚可怜人。
谢赐腊药感遇之什
范成大（宋代）

鸿宝刀圭下九关，十年长奉玺封看。
扶持蒲柳身犹健，收拾桑榆岁又寒。
天地恩深双鬓雪，山川途远一心丹。
疲甿疾苦今何似？拜手归来愧伐檀。
閒居六咏·晚步
岳珂（宋代）

抱病游从少，居閒醉醒频。
心怀喜无事，脚力尚随人。
野径经行地，园亭自在身。
不妨归步晚，长趁月华新。
舟次崇德
叶绍翁（宋代）

倦身只合卧家林，客里消磨感慨心。
水国逢春梅未见，山城到午雾犹深。
地名不记维舟问，酒味曾谙入巷寻。
泛宅浮家何日了，庄头栽竹已成阴。
放言十首 其五
黄庭坚（宋代）

微云起肤寸，大荫弥九州。至仁虽爱物，用舍如春秋。

晴空不成雨，远岫行归休。何疑陶渊明，一去如惊鸥。
钓鱼
苏泂（宋代）

白头波上白头翁，竹叶杯边竹叶丛。
烹雁罪因应雁得，非鱼乐语讵鱼同。
醉醒未觉乾坤异，起灭悬知水镜空。
严子向来无世念，谢郎今日有家风。
黑蝶限先阳韵
唐景崧（清代）

百花深处态轻狂，罚著青衣亦自伤。夜梦园中原是漆，春甜乡里更寻香。

厌从乐府敲红板，飞上云鬟斗素妆。最苦捉来无觅处，乌纱窗下立斜阳。
寄吴原可
李泂（元代）

不谓相疏亦自猜，空山旧雨入莓苔。江湖机熟鸥忘去，吴楚年荒雁不来。

豪杰何心犹用世，乾坤自古少怜才。向来共醉梅花下，昨夜一枝寒自开。
题令狐家木兰花
白居易（唐代）

腻如玉指涂朱粉，光似金刀剪紫霞。

从此时时春梦里，应添一树女郎花。
喜李馀自蜀至
贾岛（唐代）

迢遰岷峨外，西南驿路高。几程寻崄栈，独宿听寒涛。

白鸟飞还立，青猿断更号。往来从此过，词体近风骚。
绣观音酬郢州王知录丹青美人之赠两绝
洪咨夔（宋代）

十相端严具足身，一团杨柳净瓶春。
石城莫与蛾眉看，羞不如人却妒人。
宋颂九首·明道
石介（宋代）

政在房帷，小人乘时。
十年于兹，帷几帷微。
圣人如天，不识不知，
龙晦其威，神藏其为。
赠咸阳李少府
李远（唐代）

美貌雄才已少齐，宝书仙简两看题。金刀片片裁新锦，

玉步重重上旧梯。鹏到碧天排雾去，凤游琼树拣枝栖。

蓬瀛宴罢试回首，一望尘中路正迷。
点绛唇·闷托香腑
陆文圭（元代）

闷托香腑，泪痕一线红膏溜。将身错就。枉把鸳鸯绣。柳带青青，攀向行人手。天知否。白头相守。破镜重圆后。
同王昌龄送族弟襄归桂阳二首
李白（唐代）

秦地见碧草，楚谣对清樽。把酒尔何思，鹧鸪啼南园。

余欲罗浮隐，犹怀明主恩。踌躇紫宫恋，孤负沧洲言。

终然无心云，海上同飞翻。相期乃不浅，幽桂有芳根。

尔家何在潇湘川， 青莎白石长沙边。昨梦江花照江日，

几枝正发东窗前。觉来欲往心悠然，魂随越鸟飞南天。

秦云连山海相接，桂水横烟不可涉。送君此去令人愁，

风帆茫茫隔河洲。春潭琼草绿可折，西寄长安明月楼。
七夕同董惟益司寇蔡弘甫薛鲁叔二太史集朱汝脩保御脩竹馆分得身字
温纯（明代）

乌鹊桥成玉露新，双星久雨阻通津。河边似作参商侣，机上空怜寂寞春。

随俗曝裈聊复尔，穿针补衮是何人。又闻思妇深闺语，不及连枝叹此身。
马当呼鸦不至偶成呈同行诸官
余靖（宋代）

昔年曾泛马当湾，团饭唤鸦篙楫间。
今日江头飞不下，应知人世足机关。
为林朗庵题泰山秦刻二首 其一
沈瑜庆（清代）

皇帝巡行极海东，登封篆刻待斯翁。蜡宾一老喟然叹，混一迁流便大同。
方岩侍郎得灵壁一峰名碧云
释居简（宋代）

坡陁巨璞韬玄质，壤断虏尘天半壁。乡来谁试小龙文，切得一峰归笠泽。

太湖绕山三万顷，奇产虽多不足惜。云边七十二峰青，强颜亦复无颜色。

滑肤弗受莓苔裹，素蕴岂容尘土蚀。云升霞举幻瑰奇，玉响金浑随拊击。

一从越相去悠悠，几见吴宫春寂寂。方岩委羽在何许，帖天弱水蓬莱隔。

泠然一瞬三万里，风烟浩荡寻无迹。既伴壶中清昼长，想见袖中东海窄。

那知篆鼎铭彝外，尚馀三丈浯溪石。擘窠不到小玲珑，却须细细蝇头刻。
送凌云鹄谏议之南京兆
王世贞（明代）

左掖梧桐色，清阴自宛然。龙鳞明主易，鸡舌近臣偏。

高议留青琐，殷怀尽绮筵。横金兹日贵，倚玉异时缘。

暖眼名流外，降心拙宦前。狂歌动星象，高会失风烟。

骨肉悲欢共，襟期笑语传。应门邀缓带，归马熟停鞭。

偃蹇忘宾事，峥嵘竞酒权。但知频乐圣，宁解羡登仙。

离毕商秋月，悬参北斗天。云低石头旆，花簇大江船。

河尹官曹副，丹阳郡国先。关山王者气，宫阙帝京篇。

麈尾轻刘惔，刀环识吕虔。二难知并美，三乐问俱全。

蛙黾甘留滞，鹓鸿惜翥骞。赵张贤不数，嵇阮意谁宣。

海内兵为日，吾侪醉是年。渐怜飞盖小，徙倚阆风巅。
长沙寺桂花重开
陈与义（宋代）

天遣幽花两度开，黄昏梵放此徘徊。
不教居士卧禅榻，唤出西厢共看来。
次韵李耸卿贺太守祷雨有应二首 其二
陈渊（宋代）

使君忧国愿年丰，肯放炎威久病农。尽道胸中藏渤澥，谁知笔下起蛟龙。

晓凉秋气生蕲簟，梦断檐声带梵钟。高卧已传民讼息，秪应仁政古难逢。
幽居感怀寄满子权
王令（宋代）

卜得幽居四绝邻，寻常庭巷断蹄输。
门前犬豕卧横道，城上牛羊下视人。
满眼夕阳闲草树，回头归路正埃尘。
思君未有东来计，何日双眉对面伸。
鹧鸪天（李彦恢生日）
周紫芝（宋代）

尊酒年年乐事多。古铜犹得几摩挲。他时人物君须记，玉笋班中李泰和。

烦翠袖，把金荷。功名余事且高歌。新来学得长生诀，写就黄庭不换鹅。
东郊纳凉忆左威卫李录事收昆季太原崔参军三首 其二
楼颖（唐代）

纳凉每选地，近得青门东。林与缭垣接，池将沁水通。

枝交帝女树，桥映美人虹。想是忘机者，悠悠在兴中。
楚风四首 其一
刘敞（宋代）

三楚多秀士，从古谓之然。接舆既髡首，三闾复沈渊。

大屈备时玩，白珩为世传。秕糠凤鸟歌，瓦砾离骚篇。

已矣德既隐，孔车为回旋。
持节和王枢密三首
曹勋（宋代）

长淮矫首得遐观，犹记当年获奉銮。
万马饮淮貔虎肃，六师扈跸水云寒。
欣瞻幕府莲依水，慨念神州李下冠。
狼望已销归庙略，更持韵语访任安。
香积厨法语
释印肃（宋代）

咦，好辨心，
以此三法为三昧，无量无边世不会。
我今修供佛众生，万圣千贤悉同共。
摩诃般若味真如，十波罗蜜同受用。
大家著力要精专，一粒微尘不许动。
为报龙天并八部，莫入厨中乾打閧，
监斋使者在眼前，守护普庵无罅缝。
针劄不入起馨香，十八元来佛不共。
下横岭望宁极舍
韩维（宋代）

驱车下峻坂，西走龙阳道。
青烟人几家，绿野山四抱。
鸟啼春意间，林变夏阴早。
应近先生庐，民风亦淳好。
悼亡八首 其五
陆佃（宋代）

风月相望也不多，祇应清浅隔天河。欲凭乌鹊传消息，一度逢秋一度过。
次玩鞭亭小诗韵
陈造（宋代）

献玉者三付身外，与马为二合田间。
亦知此足无人缚，政恐有文移北山。
呈锺子严
华岳（宋代）

那条路不通长安，莫把心肠独自剜。
有酿何须儿索饮，无肴徒自客加餐。
千金不赏思归楚，万户无封愿识韩。
大抵利名些子耳，几多寡杰被萦绊。
有议袁蒙斋者
戴复古（宋代）

世上苦无公是非，讥评人物信犹疑。
镜中妍丑无私照，棋上高低有误时。
怀古尚馀乔木在，伤春唯许落花知。
黄金可办将何用，铸出当年钟子期。
送王子衡巡按陜西得倚字
孟洋（明代）

孤鸿游八极，日暮宿江沚。纷纷四海士，缅怀念君子。

逍遥幽涧滨，采摘多芳芷。嘉晤苦岁迟，乖别遽千里。

商飙肃秋林，祖席临寒涘。谅子平生亲，赠言岂在累。

初冬出函谷，饮马黄河水。巉崖走虎兕，夹道生荆杞。

莫邪鸣鞘中，一日再三视。试以宽髀宜，众理良独耻。

仰瞻太华巅，霜峰碧空倚。丈夫处两间，气槩谅可拟。

三边堠火连，汉南寇蜂起。折冲贵笑谈，何必任锋矢。

愿言树名勋，慰我贻尺鲤。
和虞使君撷素馨花遗张立蒸沉香四绝句
程公许（宋代）

平章江浙素馨种，小白花山瓜葛亲。
借取水沉薰玉骨，便如屏障唤真真。
早春次韵 其五
李正民（宋代）

画梁将宿燕，杨柳欲藏莺。贤杰筹前箸，寰区望洗兵。

悬鹑空自愧，磨楯敢言情。闻说山西将，扬威正启行。
三登乐
陈三聘（宋代）

南北相逢，重借问、古今齐楚。烛花红、夜阑共语。怅六朝兴废，但倚空高树。目断帝乡，梦迷雁浦。

故人疏、梅驿断，音书有数。塞鸿归、过来又去。正春浓，依旧作、天涯行旅。伤心望极，淡烟细雨。
钓鳌台
仇远（元代）

俯瞰秦淮水，前瞻鲁泮宫。
明知倚阑者，不是钓鱼翁。
古石稜稜长，春潮脉脉通。
状元真宰相，千古一吴公。
九日同胡子远携三子以重阳能插菊花无分韵
李石（宋代）

去年万里客，仰看秋云孤。
今年返南亩，颇复怀西湖。
今日果何日，淑气天四隅。
凭高送无目，风景未觉殊。
试问先生菊，何如朝士萸。
莫作去来想，渺渺同一区。
久客负隣里，置酒烦招呼。
起登舍畔山，山色定有无。
澹烟与晴日，醉眼相模糊。
我老腰脚顽，健倒须儿扶。
偈颂二十九首 其十八
释云（宋代）

参禅人，莫造作。拟心即差，动念即错。大乘小乘，钱贯井索。

前三即三，佛手驴脚。开眼也著，合眼也著。拟向这里承当，鼻孔依前失却。
久雨
郑刚中（宋代）

门前苔绿路无迹，窗下书昏云满楼。
况是幽人本多睡，饮空小社一尊休。
荒冢
周密（宋代）

荒冢漫漫长野蒿，老狐啼雨树萧萧。子孙已尽山移主，空剩残碑补断桥。
送杨主簿
项安世（宋代）

诚斋四海一先生，诗满江湖以字行。
正法亲傅谁得钵，异闻独立子趋庭。
未能暇日询三得，枉作经年共一城。
眼底不知离别苦，前途相望似晨星。
吴方之见示听江西故吏朱幼恭歌三篇颇有怀故…因而和之
刘禹锡（唐代）

侯家故吏歌声发，逸处能高怨处低。

今岁洛中无雨雪，眼前风景是江西。
与谢良辅游泾川陵岩寺
李白（唐代）

乘君素舸泛泾西，宛似云门对若溪。

且从康乐寻山水，何必东游入会稽。
旴江道中
易士达（宋代）

翠烟浓处著啼鹃，唤得韶光上柳绵。父老已知农事急，一蓑烟雨辨秧田。
故西川将军奎公林挽歌 其一
吴文溥（清代）

江盘邛笮西连徼，河绕昆仑北入秦。本意两军相犄角，岂期中路忽参辰。

骠姚战伐飞腾在，仆射英雄涕泪新。自昔平羌功第一，不因外戚重亲臣。
余自邑归唐溪袁仲素兄弟拉归宿次日苦留连偶
陈著（宋代）

家世厌风波，来居空翠窝。
山深秋意早，溪近夜声多。
似梦忽到此，欲留如病何。
眼前浑是趣，未得细吟哦。
送张敬夫栻以追送不作远为韵赋诗五章藉手言
孙应时（宋代）

斯文肯空言，经世资实用。
分纷谅奚为，义取辄宾送。
诚能正其本，谈笑了群动。
公身绍前烈，时论倚隆栋。
持兹竟安归，引灯相与共。
望月有怀侍御弟
区大相（明代）

昨夜西楼月，同欢对凤池。今来千里望，复值再圆期。

思切披帷屡，情多度汉迟。乌栖知向府，鹊绕定何枝。
杂咏 其三
赵蕃（宋代）

妇有居冢亚，冢富亚则贫。贫知敬尊章，富不亲补纫。

尊章爱贫妇，富妇谗生斗。谗巧伪若真，两妇俱遭诟。

贫妇自修饬，富乃计之得。日复斗其间，众谓贫当出。

尊章赖深慈，不纳富妇词。贫妇亦勿疑，但瘽前所为。

才言有时辨，富妇何施面。贫妇贫无归，尊章愿终眷。
访苏隐君于青阳山中归却寄此
林大春（明代）

江上维舟拟造庐，竹间遥望引轻裾。谁传信息千山外，应为神交十载馀。

云影渐移归涧谷，峰阴乍转见樵渔。别来却忆双庭桂，不信朝阳迹已墟。
题僧罄宜枝巢
汪藻（宋代）

平生到处觅三椽，白首归来古刹颠。飞锡几逢花雨地，住山今得鸟窠禅。

九霄鹏翼心虽在，万壑松风梦自圆。莫笑维摩方丈室，会看游戏著人天。
天凉时往来湖山间有作
陆游（宋代）

万壑千岩自古传，青鞋布袜更谁先？泛舟菰脆鲈肥地，把酒橙黄橘绿天。
秦篆旧碑荒草棘，禹书遗穴惨风烟。
谁知陆子登临日，已近浮生八十年。
寄居元职方北第呈西邻盛进士
五迈（宋代）

解褐去乡里，宦游一纪余。
抱慼今来归，茫然无屋庐。
暮瞻还林今，朝羡趋渊鱼。
渊林各有归，曾不鱼今如。
元候雅好义，假我舍北居。
入门扫埃壒，闲草以次锄。
贫贱谁顾门，岂必容高车。
余杭众富家，碧瓦侵太虚。
土木虽无情，亦与儒冠疏。
所幸并舍贤，昔年同诗书。
何兹瓦砾陋，复尔邻璠玙。
乡田及同井，此义无忽诸。
望江南 梅
江珠（清代）

风剪剪，冷淡著疏林。消得相公佳句也，个侬真个铁为心。

云压佳枝横。

团粉絮，香护缟衣人。记取灞桥风雪候，花妨微月月妨云。

诗影间梅魂。
月华清（春夜对月）
洪茶（宋代）

花影摇春，虫声吟暮，九霄云幕初卷。谁驾冰蟾，拥出桂轮天半。素魄映、青琐窗前，皓彩散、画阑干畔。凝眄。见金波滉漾，分辉鹊殿。

况是风柔夜暖。正燕子新来，海棠微绽。不似秋光，只照离人肠断。恨无奈、利锁名僵，谁为唤、舞裙歌扇。吟玩。怕铜壶催晓，玉绳低转。
送全潮州三首
刘克庄（宋代）

虞翻骨体素多屯，垂老遭逢白发新。
岂有一辞裨衮斧，亦无三制报丝纶。
孤臣命薄难谐世，明主恩深欠杀身。
不道归田无以报，暮年长作祝尧人。
【正宫】小梁州_侍马昂夫相
曹德（元代）

侍马昂夫相公游柯山
紫霞仙侣翠云裘，文彩风流。新诗题满凤凰楼，挥吟袖，来作烂柯游。【幺】王樵不管梅花瘦，教白鹤舞著相留。听我歌，为君寿。一杯春酒，一曲小梁州。
【中吕】满庭芳_铁马儿虚檐
乔吉（元代）

铁马儿
虚檐月明。穿帘得失，注月前程。只闻阃外将军令，肃肃宵征。歌舞闹难蹅锦营，雨云闲偏战愁城。嘶不定，钢肠人厌听，风入四蹄轻。
渔父词
潇湘画中，雪翻秋浪，玉削晴峰。莼鲈高兴西风动，挂起风篷。梦不到青云九重。禄不求皇阁千钟。浮蛆瓮，活鱼自烹，浊酒旋篘红。
湘江汉江，山川第一，景物无双。呼儿盏洗生珠蚌，有酒盈缸。争人我心都纳降，和伊吾歌不成腔。船初桩，芙蓉对港，和月倚篷窗。
吴头楚尾，江山入梦，海鸟忘机。闲来得觉胡伦睡，枕著蓑衣。钓台下风云庆会，纶竿上日月交蚀。知滋味，桃花浪里，春水鳜鱼肥。
江湖隐居，既学范蠡，问甚三闾。终身休惹闲题目，装个葫芦，行雨罢龙归远浦，送秋来雁落平湖。摇船去，浊醪换取，一串柳穿鱼。
山妻稚子，薄披鲈脍，细切莼丝。葫芦盛酒江头市，盏用青瓷。笑吕望风云古史，爱玄真江海新诗。心无事，寻思那时，悔杀进西施。
疏狂逸客，一樽酒尽，百尺帆开。划然长啸西风快，海上潮来。入万顷玻璃世界，望三山翡翠楼台。纶竿外，江湖水窄，回首是蓬莱。
湖平棹稳，桃花泛暖，柳絮吹春。萋蒿香脆芦芽嫩，烂煮河豚。闲日月熬了些酒樽，恶风波飞不上丝纶。芳村近，田原隐隐，疑是避秦人。
扁舟棹短，名休挂齿，身不属官。船头酒醒妻儿唤，笑语团圞。锦画图芹香水暖，玉围屏雪急风酸。清江畔，闲愁不管，天地一壶宽。
沙堤缆船，樵夫问讯，溪友留连。笑谈便是编修院，谁贵谁贤，不应举江湖状元，不思凡蓑笠神仙。鱼成串，垂杨岸边，还却酒家钱。
扁舟最小，纶巾蒲扇，酒瓮诗瓢。樵青拍手渔童笑，回首金焦。箬笠底风云缥缈，钓竿头活计萧条。船轻棹，一江夜潮，明月卧吹箫。
纶竿送老，酒篘绿蚁，蟹擘红膏。兴来自把船儿棹，万顷云涛。风月养吾生老饕，江湖歌楚客《离骚》。溪童道，蓑衣是草，不换锦宫袍。
渔家过活，雪篷云棹，雨笠烟蓑。一声欸乃无人和，妻子呵呵。包古今不宜时短褐，泛江湖无定处行窝。休扶舵，轻将棹拨，江上月明多。
活鱼旋打，沽些村酒，问那人家。江山万里天然画，落日烟霞。垂袖舞风生鬓发，扣舷歌声撼渔槎。初更罢，波明浅沙。明月浸芦花。
渔翁醉也，任横棹揖，不缆桩橛。晚来隔浦灯明灭，船阁沙斜。芦花梦西风睡彻，松茅烟夜火烧绝。秋江月，林梢半缺，潮信早来些。
江天晚凉，一滩蓼沙，十里莲塘。酒缸盛酒船头上，有几个渔郎。云锦机织作成醉乡，绮罗丛排办出沧浪。杯盘放，鲈鱼味长，甜似大官羊。
秋江暮景，胭脂林障，翡翠山屏。几年罢却青云兴，直泛沧溟。卧御榻弯的腿疼，坐羊皮惯得身轻。风初定，丝纶慢整，牵动一潭星。
携鱼换酒，鱼鲜可口，酒热扶头。盘中不是鲸鲵肉，鲟鲊初熟。太湖水光摇酒瓯，洞庭山影落鱼舟。归来后，一竿钓钩，不挂古今愁。
江声撼枕，一川残月，满目遥岑。白云流水无人禁，胜似山林。钓晚霞寒波濯锦，看秋潮夜海熔金。村醪窨，何人共饮？鸥鹭是知心。
轻鸥数点，寒蒲猎猎，秋水厌厌。五湖烟景由人占，有甚防嫌，是非海天惊地险。水云乡浪静风恬。村醪酽，歌声冉冉，明月在山尖。
篷窗半龛，挂晴帆饱，照夜灯馋。一竿界破江云淡，虾蟹盈篮。未放我杯中量减，尽教他鬓影秋搀。船休缆，中流半酣，系楫下湘潭。
武陵春
佚名（宋代）

昨夜前村深雪里，春信为谁传。风送清香满座间。不用热沈檀。
竹外一枝斜更好，偏称玉人攀。休放游蜂去又还。嫌怕损芳颜。
晚凉
洪咨夔（宋代）

樛枝阴合翠熏笼，曲曲斜斜石径通。
窈眇蝉声缲独茧，为渠立尽晚来风。
和同官问耳疾六首
曹勋（宋代）

愠心虽悄悄，药物亦时时。
半耳念非病，全身聩始知。
三湘怀楚些，一櫂忆吴儿。
会见相陪处，应多古锦诗。
次江都
宋祁（宋代）

江溜滩滩急，崖腰栈栈新。
天深罕见日，路险不容尘。
远草夤缘绿，幽花落漠春。
逢津何必问，夫我自知津。
遇里人道及乡闾事作诗寄谢无逸
饶节（宋代）

敝貂去国漫西东，闻说乡闾梦寐中。贾竖裹头仍纳妇，骊驹将子又追风。

云山何处非投老，文史他年不疗穷。富贵可求吾亦懒，眼看馀子化王公。
和立斋书怀二首
王柏（宋代）

平生景风操，慷慨怀赋竹。
恨无百亩地，相与种黄独。
只有满架书，可寄千古目。
何敢偭规矩，周容竞追曲。
彼不见泰山，政以鹿斯逐。
子酌芝山泉，天连两回复。
应感鹤鸣章，聊以石攻玉。
迁乔岂不佳，岁寒须入谷。
天地何方圆，吾将叩归鹄。
家园示弟槱
郑樵（宋代）

谁使余为墨，朝朝哭染丝。
猎鹰才子累，杀虚古人痴。
早信山宜面，休嫌谷可移。
日光图史满，炳烛却惊迟。
和何文缜礼部种竹一首
程俱（宋代）

筠节宁当混草莱，寸根中有拂云材。清游未接诸贤远，幽径终因二仲开。

岁晚苍阴元自茂，实成丹凤几时来。何郎冰雪森相对，默转谈峰万壑雷。
寄题无照西园
宋无（元代）

近地栖禅室，祗园草木薰。
鞋香花洞雨，衣润石阑云。
松吹和琴杂，茶烟到树分。
遥知道林辈，来此论玄文。
梅花村作
屈大均（明代）

花发当村口，牛羊踏几层。仙人餐不尽，多半化为冰。
陈公哲梅花百咏 其一
戴表元（宋代）

梅下故人呼不应，石桥溪寺水泠泠。回头听得陈惊坐，一似春风吹梦醒。
答外
郭晖妻（宋代）

碧纱窗下训缄封，尽纸从头入尾空。
应是仙郎怀别恨，忆人全在不言中。
爱日堂为秋官李主事作
陈完（明代）

冬日既苦短，夏日孰云长。流光逐逝波，崦嵫倏扶桑。

眷言堂上人，秋鬓双垂素。志养期无违，岂在罗三釜。

盻彼反哺乌，哑哑鸣树颠。微物尚有情，子职宁或愆。

亲寿逮期颐，载喜还载惧。去日不可追，来日何由驻。

安得鲁阳戈，为我延夕晖。誓将日为岁，庶以伸吾私。
减字木兰花·眉山敛额
舒亶（宋代）

眉山敛额。往事追思空手拍。雁字频飞。生怕人来说著伊。

闲抛绣履。愁殢香衾浑不起。莫似扬州。只作寻常薄幸休。
宿桐城驿二首 其一
刘安上（宋代）

大农遗爱在桐川，血食于今几百年。应想岁丰秋赛日，送迎歌舞独喧阗。
舟行
潘咸（唐代）

平沙极浦无人度，犹系孤舟寒草西。

半夜起看潮上月，万山中有一猿啼。
九日过国臣弟南庄
邵宝（明代）

凤皇墩下扣柴关，篱落黄花手自攀。适野亦堪酬令节，避高应不到名山。

情多更欲临流坐，兴尽真𢬵载月还。最喜晚来风色定，小桥回首碧湾湾。
次韵东渠兄观梅
戴炳（宋代）

诗眼非梅不可遮，三葩五蕊便堪嘉。瘦如饭颗逢工部，老似磻堪卧子牙。

水影月香参众妙，弟酬兄倡自成家。快篘新酝同清赏，莫待枝头烂缦花。
野航
苏泂（宋代）

山青水绿思悠悠，几处滩头复渡头。
任是无人竞来往，不妨终日自横舟。
过鹞儿岭巡检司悼萧长史 其二
杨士奇（明代）

万里边隅千叠山，桑乾河上閟榛菅。向来物论嗟投玉，至竟天榛未赐环。

早以传经重闾里，曾看奏疏动朝班。平生一片贞松色，犹在交游梦寐间。
代人次韵曹郎中雷字二首
唐士耻（宋代）

骈罗瑟玉尽珍材，须女辉躔色为开。
并合郑乡如旦月，铿宏唐律过春雷。
共惊高义摩云表，定上夷庚握斗魁。
鹏鷃逍遥俱有适，亨衢端是匝天回。
春旱初雨
张耒（宋代）

春泥不沾犁，四月若三伏。
哀哉麦无秀，父子垄头哭。
谁惊耽眠龙，霹雳震万屋。
从空倒江海，焦槁快一浴。
终然霁威怒，飘飒断还续。
晚阴凉观阙，夜响起松竹。
后时悲夏获，入土喜秋谷。
聊为目前慰，未敢信果腹。
丰凶系□详，望岁走牲玉。
我无忧民责，理此杞与菊。
沁园春•美人膝
董以宁（清代）

摇动衣纹，蹴开裙衩，似鹤仙仙。正藕覆交笼，垂过素笋，花茵盘正，加上红莲。

蜀国琴横，华山锦蔽，补屋才容也自妍。还堪觑，为胜常数四，宛曲迁延。

有时昼拥床边。好一任、萧郎做枕眠。更爱欲频登，促来绮席，愁教独抱，阁尽吟笺。

誓月幽窗，拈花法座，屈向氍毹较可怜。如今见，有阿侯旋绕，畏在伊前。
景安和章来再次韵谢设醴四首
陈造（宋代）

拜赐清诗醒醉昏，恍如帝所听新翻。
君才炙輠无穷尽，未敢先关月下门。
和薛田察院咏雪三首
魏野（宋代）

七字空吟六出花，与君无酒祇烹茶。
门前俱绝行踪迹，还似袁安卧在家。
七哀诗
郭奎（元代）

飙风西北起，阴云薄南陲。冉冉岁云暮，恻恻心内悲。

辞亲远行岁，已越三年期。昔为连根树，今若游地丝。

形影窃自吊，朝东暮西驰。不学齐仲连，翻作楚钟仪。

南冠愧流窜，短褐谁相知。性命寄须臾，面色含饥疲。

明月在东壁，愿照浊水泥。泥中复何见，沙砾纷参差。

下有沉沙珠，上有琼树枝。琼枝良可依，终不埋光辉。
洗心亭记
刘禹锡（唐代）

天下闻寺数十辈，而吉祥尤章章。 蹲名山俯大江荆吴云水章错如绣。始予以不到为恨，今方弭所恨而充所望焉。既周览赞叹，于竹石间最奇处得新亭。彤焉如巧人画鳌背上物，即之四顾，远迩细大，杂然陈乎前，引人目去，求瞬不得。

征其经始，曰僧义然。啸侣为工，即山求材。槃高孕虚，万景坌来。词人处之，思出常格；禅子处之，遇境而寂；忧人处之，百虑冰息。鸟思猿情，绕梁历榱。月来松闲，雕缕轩墀。石列笋虡，藤蟠蛟螭。修竹万竿，夏含凉飔。斯亭之实录云尔。

然上人举如意挹我曰：“既志之，盍名之以行乎远夫！”余始以是亭环视无不适，始适乎目而方寸为清，故名洗心。长庆四年九月二十三日，刘某记。
次韵任况之见赠 其二
苏过（宋代）

知君幼好切云冠，肯为浮名俛首干。应笑严徐吐唇吻，欲呼屈宋作衙官。

地偏心远人知少，酒熟诗成我自欢。诗诵髯刘枯槁句，秕糠万事百忧宽。
太傅都尉万瞻明先生移居赐第诗以贺
董其昌（明代）

凌云材料化人营，锡瑞鸣珂意气生。雅尚肯骄三太贵，恩华曾历四朝平。

悠然凤吹怀仙引，不尽鸿冥扈圣情。十二楼台迷处所，惟馀星使得知名。
挽赵秋晓
罗附凤（宋代）

发轫功名发未华，转头世事已堪嗟。
晚栽栗里归田菊，早看长安得意花。
空忆去鸿留爪迹，只今旧燕傍谁家。
重寻陈迹真如梦，疏柳残烟噪暮鸦。
送友人使夷陵
崔翘（唐代）

猿鸣三峡里，行客旧沾裳。复道从兹去，思君不暂忘。

开襟春叶短，分手夏条长。独有幽庭桂，年年空自芳。
避地冬夜与二三禅侣吟集茅斋
李洞（唐代）

四海通禅客，搜吟会草亭。撚髭孤烛白，闭目众山青。

松挂敲冰杖，垆温注月瓶。独愁悬旧旆，笏冷立残星。
丁未元旦居樵立四不出关吟
湛若水（明代）

美景与良朋，月白仍风清。出王及游衍，是谓与天行。
临江仙 赠答飞卿弟
元好问（金朝）

壮岁论交今晚岁，只君知我平生。六年相望若为情。吕安思叔夜，残月配长庚。济上买田堪共隐，嵩云仙季白云兄。风流成二老，林下看升平
题石霜雷迁塔
释法薰（宋代）

一念慈容元不隔，何须特地肆乖张。
平高就下婆心切，恼得雷公一夜忙。
虞美人（中秋前两夜作）
曾觌（宋代）

芙蓉池畔都开遍。又是西风晚。霁天碧净暝云收。渐看一轮冰魄、冷悬秋。

闽山层叠迷归路。把酒宽愁绪。旧欢新恨几凄凉。暗想瀛洲何处、梦悠扬。
酬同乡天河令乔令思移官崇山见寄
李宪噩（清代）

知宰极边地，三年鬓已斑。对愁犹有子，屡转不离蛮。

瘴岭天常晦，荒城昼亦关。相思情倍切，春梦共家山。
浣溪沙 闺思
顾之琼（清代）

一缕乌云散篆香。雨丝红泪破残妆。沉吟长自送斜阳。

烟袅袅升迟宝鼎，雨濛濛过冻银床。不堪人去日添长。
齐天乐 其一 答叔问，和原韵
易顺鼎（清代）

江山总是伤心地，春来怕骑骄马。少日情怀，久如死月，才向天边生霸。

华年可借。拚流落东吴，妓阑僧社。频感词仙，飘零泪墨酒痕写。

苏台柳酣花冶。便红襟白项，乌燕都雅。病榻光阴，欢场影事，赚得香桃一把。

客何为者。听恩怨吹多，玉箫声哑。水阁挑灯，待君同夜话。
过南望时守闸不得行
刘基（明代）

客路三千里，舟行二月馀。
壮颜随日减，衰鬓受风疏。
蔓草须句国，浮云少昊墟。
愁心如汶水，荡漾绕青徐。
孙王渡
赵汝鐩（宋代）

霁后泥途行尚艰，今年大率是晴悭。
春当浓处寒犹在，寒肯消晴春渐还。
木杪红沉半轮日，波心碧浸两边山。
渡头不住人来往，共羡白鸥云水闲。
失题 其四 菡萏芳塘
徐庸（明代）

綵云千片护芳塘，玩赏时来泛酒觞。醉唤美人歌一曲，数茎折取玉纤长。
西江月·山镇红桃阡陌
葛胜仲（宋代）

山镇红桃阡陌，烟迷绿水人家。尘容误到只惊嗟。骨冷玉堂今夜。莫对佳人锦瑟，休辞洞府流霞。峰回路转乱云遮。归去空传图画。
咏梅花诗
鲍泉（南北朝）

可怜阶下梅，飘荡逐风回。度帘拂罗幌，萦窗落梳台。

乍随纤手去，还因插鬓来。客心屡看此，愁眉敛讵开。
壬申游莲峰四咏 其二
祁敕（明代）

我爱山中好，山峰插碧天。跻攀情不厌，俯仰兴无边。

目极舆图外，心游物象先。乘风欲高举，万里看孤骞。
次韵答史太博
李覯（宋代）

驿使将诗访远山，发函宁暇正衣冠。
秦城未割难论价，燕谷才吹已不寒。
佔毕有心忘老至，惰农无罚贺恩宽。
一枝数粒唯知分，岂是明时学考槃。
题山都督庙
李龄（明代）

当年匹马剪天骄，南靖诸蛮翊圣朝。灞上共传周太尉，军中惟数霍嫖姚。

辕门角断秋凄切，虎帐香销夜寂寥。独有龙江遗庙在，满庭霜叶雨潇潇。
重送杨明叔
梅尧臣（宋代）

君将会稽去，旧迹可以嬉。
予因状其美，赠子临路岐。
子不以为乐，但愿有以规。
噫吾岂无说，畏子未及裨。
既求不语子，吾曷忍子欺。
前年子渡淮，夜泊洪泽湄。
有鬼称使者，来告风波期。
子时再拜谢，乃被邻船嗤。
逡巡鬼复至，复附船家儿。
怒彼慢嗤士，明当使惊危。
船儿傍舷回，走若一足夔。
翌日各解舟，出浦风动旗。
子独乘安流，彼受横浪吹。
此事非子传，焉得他人知。
昨逢令弟蕴，备述果不疑。
越俗素重鬼，慎勿启其私。
子口有仁义，子腹有书诗。
子尝谈王道，怪语固未宜。
近闻苏才翁，问子辟者谁。
得非外戚侯，子怒已竖眉。
今我傥得罪，甘与苏同之。
次贵州二首 其一
李纲（宋代）

青枫夹道鹧鸪啼，古郡荒凉接岛夷。陆绩故城依石巘，葛洪遗灶俯江湄。

光风苒苒吹香草，烟雨濛濛湿荔枝。欲作终焉卜居计，自应痀偻不吾欺。
曾元伯以余七十用韵见庆复和之
吴芾（宋代）

迂疏如我世间稀，自笑于时百不宜。
但欲平生无鬼责，岂期长命有天知。
七旬虽慰白司马，三黜空惭柳士师。
多谢君诗远相庆，一披顿解老人颐。
宿芥塘佛祠
贺铸（宋代）

壁间得魏湘、毕平仲、张士宗回所留字，皆吾故人也。

青青麰麦欲抽芒，浩荡东风晚更狂。
微径断桥寻古寺，短篱高树隔横塘。
开门未扫杨花雨，待晚先烧柏子香。
底许暂忘行役倦，故人题字满长廊。
偈颂一百四十一首
释师范（宋代）

瞿昙瞬目，迦叶破颜。
山僧闻得，咬定牙关。
王九山提刑於子城西旧宅累石作小阜见示五言
薛嵎（宋代）

幽怀随所寓，数石几窗前。
荆棘傥迷道，山林空浩然。
云生宁择地，龙处即为渊。
谁谓达观士，终当违市廛。
附：张郁洛川沿步吟
洛川仙女（唐代）

浮生如梦能几何，浮生复更忧患多。

无人与我长生术，洛川春日且长歌。
忆山
姚合（唐代）

闲处无人到，乖疏称野情。日高搔首起，林下散衣行。

泉引窗前过，云看石罅生。别来愁欲老，虚负出山名。
寄高耻堂
赵汝腾（宋代）

江西格了使湖南，又似当年朱晦庵。
问学如公真少辈，请将大道讲毡谈。
途中七夕
曹勋（宋代）

道涂行役费光阴，节物还撩一寸心。
百尺烟坛上星斗，笑看儿女竞穿针。
钓砚石
刘边（宋代）

百尺台矶瞰碧流，紫阳仙子几经秋。
游鱼何事偏深逝，不道人间有直钩。
龙爪滩
晁公溯（宋代）

龙爪滩前江水平，蟆颐山下春草生。
白石既出细可数，杂花初开远更明。
日落尽见楼阁影，天晴易闻钟鼓声。
至今回思三峡路，蛇退猿愁心甚惊。
鹿鸣燕礼成贻解元诸友并呈通判寺簿兄及众同官五首 其三
罗愿（宋代）

昔在冯当世，起家冠伦魁。天衢跃群龙，转见绝足才。

驰誉塞四跃，致身近三台。凄凉城东宅，岁晚就蒿莱。

古来用武地，编简委尘埃。每见儒冠喜，况逢贤路开。

祝君如冯公，决科亦崔嵬。终身可师法，正复在轲回。
天窗
白玉蟾（宋代）

屋头除却数条椽，政好临风对月眠。行客只从门外过，岂知屋里有青天。
村
宋伯仁（宋代）

又是江南割稻天，家家儿女笑相牵。
芙蓉占断清溪水，独许渔人醉舣船。
学无学颂一十五首
释印肃（宋代）

夺下生机不作声，耳聋眼瞎妙明生。
随流口欲传心印，岂是缘情粥饭僧。
庚戌之秋敌逼都城闻雁有感二首 其二
胡直（明代）

我家匡山云霞庐，计程明日过山居。仓皇顾影遥怀侣，不次闻声未勒书。
答陈传道五首 其二
贺铸（宋代）

游梁复归宋，南北更相送。失得两如何，劳劳不如梦。
代人与荆襄李制帅
释居简（宋代）

桃花武陵原，千骑访旧游。旧题鬼神护，苔藓封蛟虬。

是时原中花，炫昼烂不收。稚耄相欢呼，再拜罗道周。

一闻謦咳声，曰似吾故侯。侯今飞上天，盟在沧江鸥。

公来席未温，玉帐凉生秋。粘天洞庭北，襄楚当襟喉。

小屈经纶手，平分宵旰忧。风清鹦鹉洲，月满黄鹤楼。

黄鹤去不返，万灶栖貔貅。白羽青纶巾，坐寝淮南谋。

文武固一道，貂蝉出兜鍪。致身须黄阁，看镜方黑头。

故家迈种德，台辅不足酬。颓支邹鲁澜，末障洙泗流。

载观统有宗，抑使俗不浮。古道复大明，殊俗皆蒙休。

况夫蜀文章，眉独称雄酋。多应峨眉月，只照东家丘。
金丹诗诀 其三十四
陈楠（宋代）

须知药得火成丹，又要丹逢火则仙。片饷工夫修便现，老成须是过三年。
次子有闻捷韵四首 其二
朱熹（宋代）

杀气先归江上林，貔貅百万想同心。明朝灭尽天骄子，南北东西尽好音。
次丘太守韵
郭奎（元代）

翳翳桑榆晚正宜，夕阳山色望中奇。鸥盟远渚谁争席，鹤放长松自择枝。

疏广赐金忘得少，陶潜束带怨归迟。黄花时节牵儿女，烂醉篱根且赋诗。
辞众偈
释从悦（宋代）

四十有八，圣凡尽杀。不是英雄，龙安路滑。
泊头场刘家壁
白玉蟾（宋代）

春深空度可怜宵，江岸风沙好寂寥。
人间孤舟多少恨，五更寒雨报芭蕉。
毛诗 其二
彭汝砺（宋代）

古诗皆有托，正道岂无归。风雅收功远，弦歌得趣微。

王刘终少是，毛郑亦多非。儒氏潜深爱，篇篇尽玉玑。
过小孤山遇邹师颜即别
陶安（明代）

江妃新庙下，队伍耀弓刀。半载别离远，一官巡警劳。

峰头挂星汉，关口吸云涛。见面即分手，舟行月满篙。
诗偈 其八十
庞蕴（唐代）

余有一宝剑，非是世间铁。成来更不磨，晶晶白如雪。

气冲浮云散，光照三千彻。吼作狮子声，百兽皆脑裂。

外国尽归降，众生悉磨灭。灭已复还生，还生作金鐍。

带将处处行，乐者即为说。
寄常征君
杜甫（唐代）

白水青山空复春，征君晚节傍风尘。楚妃堂上色殊众，

海鹤阶前鸣向人。万事纠纷犹绝粒，一官羁绊实藏身。

开州入夏知凉冷，不似云安毒热新。
偈颂一百零二首 其四
释慧远（宋代）

陇麦青青春色过，岭云散尽楚天高。翻思欢喜园中事，八万魔军争奈何。
好事近
仲并（宋代）

淮上五分符，名在图书东壁。坐对书成多暇，写青箱千帙。

一杯先为祝东风，丹诏来朝夕。何处称公挥翰，定北扉西掖。右郑直阁
夏日同大学士明珠暨诸侍卫过黑龙潭途中作
玄烨（清代）

骏马骎骎蹋绿蘋，羽旗豹尾映龙鳞。暑中荷锸方知苦，停辇观苗问稼人。
户部王曹长杨考功崔刑部二院长…因书所怀且叙所知
权德舆（唐代）

忽惊西江侣，共作南宫郎。宿昔芝兰室，今兹鸳鹭行。

子猷美风味，左户推公器。含毫白雪飞，出匣青萍利。

子云尝燕居，作赋似相如。闲成考课奏，别贡贤良书。

子玉谅贞实，持刑慎丹笔。秋天鸿鹄姿，晚岁松筠质。

伊予诚薄才，何幸复趋陪。偶来尘右掖，空此忆中台。

时节东流驶，悲欢追往事。待月登庾楼，排云上萧寺。

盍簪莲府宴，落帽龙沙醉。极浦送风帆，灵山眺烟翠。

解颐通善谑，喻指穷精义。搦管或飞章，分曹时按吏。

雨散与蓬飘，秦吴两寂寥。方期全拥肿，岂望蹑扶摇。

夜直分三署，晨趋共九霄。外庭时接武，广陌更连镳。

北极星辰拱，南薰气序调。欣随众君子，并立圣明朝。
范蠡
陆龟蒙（唐代）

平吴专越祸胎深，岂是功成有去心。

勾践不知嫌鸟喙，归来犹自铸良金。
颂古三十八首
释慧方（宋代）

曾透龙潭向上机，便将一棒力横挥。
当头突出何人辨，只许丛林作者知。
瞑投海口庵和入寺
李之世（明代）

野寺半无门，老佛忘其尊。院残僧不守，流散寄他村。

我以寺为家，见佛即慰存。海天流日夜，送月复迎暾。

欲持锡杖尖，挑破黄金盆。阶树定猿守，风檐怖鸽莽。

街鼓严净夜，人语寂黄昏。剔起佛前灯，残经聊自温。
失鹤
刘学箕（宋代）

顶上新成九转丹，□花日日到春坛。
夜深飞上云霄去，华表月明风露寒。
早发定山
沈约（南北朝）

夙龄爱远壑，晚莅见奇山。
标峰彩虹外，置岭白云间。
倾壁忽斜竖，绝顶复孤圆。
归海流漫漫，出浦水溅溅。
野棠开未落，山樱发欲然。
忘归属兰杜，怀禄寄芳荃。
眷言采三秀，徘徊望九仙。
哀明死事都督冲汉羽公 其二
何绛（明代）

军败群僚入海居，惟君殉难一家俘。当时多少文臣在，记得寒窗读史无。
蝶恋花
廖行之（宋代）

破腊先春梅有意。管领年华，总在清香蕊。不逐浮花红与紫。岁寒来寿仙翁醉。
衮衮诸公名又利。谁似高标，摆却人间事。长对南枝添兴致。尊前好在三千岁。
班禅额尔德尼燕毕款留精舍茶话
和瑛（清代）

法筵肃肃开雁堂，饤坐目食盘成行。葡萄庵罗兼糖霜，饆饠陈成䭃头僵。

藤根騞騞刲乾羊，鸠盘茶杵牛酥浆。龙脑钵盛云子粮，麦炒豆䜺盂釜量。

金蘤榻并狮子床，有如嵫景对若光。须臾乐奏鼓𧰋镗，火不思配箫管扬。

侲童十人锦彩裳，手持月斧走跳踉。趻踔应节和锵锵，和南捧佛币未将。

哈达江噶如缥缃，花球霞氎兜罗黄。馨蒲伊兰螺甲香，主人顾客乐未央。

愿闻四果阿罗方，客曰养心妨虎狂。孔戒操存舍则亡，出入无时慎其乡。

佛传心镫明煌煌，瓶穿罗縠雀飞扬。儒墨相连理相当，定静止观归康庄，即心是佛真觉王。

主人笑指河汪洋，我钻故纸君吸江。
云护
许月卿六（宋代）

去护轻阴桃柳初，太平无象酒边垆。
上元晴景楼台晓，一树梅花并雪予。
沁园春（次韵侄演自遣）
陈著（宋代）

无价韶华，一笑相酬，青钱似苔。奈东风轻劣，催红雨去，西园次第，放绿阴回。老后时光，眉间心事，恰似怕酸人著梅。须知道，有谁能百岁，日日开怀。

从教世变轮推。也莫问人间春去来。看渊明归了，有形谁役，少陵酸里，无闷堪排。贫贱何妨，风流自别，不是沈沈浊世杯。层霄上，与大鹏盘礴，下视浮埃。
鲁家洑入沌
范成大（宋代）

过尽巴东巫峡长，荆川鼓棹更茫茫。
避风怕入三江口，乘月贪行百里荒。
夜后逢人尽刀剑，古来踏地皆耕桑。
可怜行路难如此，一簇寒芦尚税场！
赠黄三曜
成鹫（清代）

老僧两脚不出户，眼中之人自来去。一日相逢笑几回，平生肝胆谁倾吐。

莫疑吾道太孤危，不见当今黄叔度。黄生秉志非等夷，膂力方刚年更富。

十一十二通诗书，十三十四工词赋。十五能写沧洲图，十六琴高擅名誉。

十七十八事远游，来往京华如熟路。吴越山川入画图，袖里新诗供喜怒。

去时还是岭南人，归来学得邯郸步。耳边闻我会杀人，入门问取无生句。

东林长老不读书，惯向人前漫抽顾。不须白拂与乌藤，直示空拳自回互。

请君放下文字禅，一曲无弦发深趣。诗中有画画中诗，庐陵米价青州布。

一番谛信一番疑，水尽山穷知去处。当当借路直还家，不用旁人为指注。
浣溪沙
江开（宋代）

手捻花枝忆小苹。绿窗空锁旧时春。满楼飞絮一筝尘。

素约未传双燕语，离愁还入卖花声。十分春事倩行云。
镜林泛舟
庞嵩（明代）

澄渟开一鉴，树色隐秋光。暑气晨迎涤，柔飔晚送凉。

扁舟荡兰桨，淼淼蒹葭苍。美人浑在望，疑隔水中央。
天香·咏龙涎香
王沂孙（宋代）

孤峤蟠烟，层涛蜕月，骊宫夜采铅水。汛远槎风，梦深薇露，化作断魂心字。红甆候火，还乍识、冰环玉指。一缕萦帘翠影，依稀海天云气。
几回殢娇半醉。翦春灯、夜寒花碎。更好故溪飞雪，小窗深闭。荀令如今顿老，总忘却、樽前旧风味。谩惜余熏，空篝素被。
咏钱参政小桃
谢肃（明代）

淮楚兵馀花木少，小桃开得一株新。平分阿母池边景，浅发参株幕下春。

红雨未飘莺语细，綵霞初暖燕来频。垂帘能隔东风态，只恐皮郎赋未真。
南楼怀古五首
周弼（宋代）

幸际清时息五兵，舌顽无处说纵横。
蚁封一梦难分别，蜗角千年强斗争。
丹壁邮亭新蜀道，白楼烽戍古邾城。
自知夜半徒兴舞，移远寒鸡不使鸣。
素上人为普贤办供过溪上需偈予曰与普贤有素不可无词乃作五偈遗之归山呈似道人一笑 其一
释慧空（宋代）

普贤愿海君能续，火聚刀山勿厌登。更入人间烦恼海，自然触处妙相应。
辽西曲
方凤（宋代）

辽西八月边风急，塞草凝霜刁斗湿。
旅雁嗷嗷思妇哀，锦机初罢流黄织。
并州快剪裁作衣，制成千里寄相思。
巧盘诘曲同心纽，附绣回旋锦字诗。
诗长字字愁胸臆，纽比连环解难得。
解难得时君莫谖，啼红认取封时痕。
闲记老境
陆游（宋代）

谢事久悬车，为农嬾荷鉏。
破裘寒旋补，残发短犹梳。
槁木忘荣谢，闲云任卷舒。
心知老当逸，先罢夜观书。
幕中冬至书事
曹勋（宋代）

书云节物动冠裳，愧我从军乐事妨。
听得邻家响丝竹，壮怀无处不凄凉。
春日怀旧游
苏舜钦（宋代）

羁旅怯春风，风光上国同。情如花有约，愁与酒相攻。

雨外伤飘燕，楼头羡去鸿。西郊游冶地，谁复醉芳丛。
题沈石田悬崖松
程敏政（明代）

根蚀苍崖露半腰，声随风雨落寒潮。小堂六月题诗处，不觉人间暑气消。
玉楼春
李朝卿（宋代）

谪仙暂下金銮殿。开燕瑶池春未晚。飞琼献舞锦靴寒，弄玉吹箫银字暖。

寿觞阿母年年劝，犹道碧桃香尚浅。花开更待几东风，应见年华千岁换。
次九弟韵后篇戏奉世十一弟二首 其二
李彭（宋代）

莫学中郎将，休怀阴丽华。三馀游竹素，两部有鸣蛙。

乃肯亲庞老，多情过押衙。吾衰那复此，羡尔乐无涯。
依韵和梅圣俞从登东楼三首
王珪（宋代）

万灯初烧宝龙山，御路先迎彩仗还。
紫极躔星来帝所，仙风递管落人间。
芳醪欲泥追嘉节，红烛翻惊照病颜。
曾从宸游燕双阙，梦魂通夕绕严关。
题春风亭
许及之（宋代）

亭成秋日榜春风，岁稔时和荷化工。佳事感伤多白发，壮怀突兀祇孤忠。

汉兴即有中天运，吏惰元无辟地功。只把春风宣圣化，物华都在发生中。
菩萨蛮·翠翘金缕双□□
温庭筠（唐代）

翠翘金缕双□□，
水纹细起春池碧。
池上海棠梨，
雨晴花满枝。
绣衫遮笑靥。
烟草黏飞蝶。
青琐对芳菲，
玉关音信稀。?
德麟以书相招云已与潘仲宝在中庐可自酇来同
李廌（宋代）

冰溪雪岭赴诗盟，我媿难先二子鸣。
莫惮登临助余勇，欲令万战遇奇兵。
题秋江独钓图二首 其二
胡俨（明代）

渔家几世住林塘，朝朝暮暮见鸳鸯。芦花雪暗门前路，枫叶红鸳屋角霜。

萧萧林籁吹清樾，隐隐青山树如发。烟开一棹度中流，持竿独钓秋江月。
对月答袁明府
戴叔伦（唐代）

山下孤城月上迟，相留一醉本无期。

明年此夕游何处，纵有清光知对谁。
醉落魄
沈瀛（宋代）

时光盛逼。杯盘渐渐来收拾。主人便欲连客。末后殷勤，一著怎生得。

来时便有归时刻。归时便是来时迹。世间万事曾经历。只看如今，无不散筵席。
端嘉杂诗二十首
刘克庄（宋代）

苌尤桀点于坚者，勒固奸雄奈虎何。
剩制赭袍添曲盖，中原假帝不胜多。
水龙吟（癸丑五月致政生日在京作）
姚勉（宋代）

芰荷香雨初收，竹风槐日凉清晓。年年祝寿，今年不比，常年时候。教子收功，五云金殿，初承亲诏。早胪传三日，寿称千岁，多应是、如公少。

遥想寿椿堂上，饮霞觞、捧孙微笑。已见儿荣，更看孙贵，茅分蒲召。上第归来，采衣挂绿，兰阶生耀。九霄中、一点光明，寿星高照。
寄怀
俞桂（宋代）

一番旧事总成空，莫使相思梦里逢。
惆怅阳台云共雨，阳台今隔几千重。
拟古十九首 其八 冉冉孤生竹
姚光虞（明代）

郁郁庭中树，生为连理枝。结发成婚姻，恩爱两相宜。

如何远行迈，悠悠在边陲。一去今十年，轩车未旋归。

不见园中花，当春竞芳菲。采采不及时，零落将何为。

我心信匪石，不可以转移。愿君怀夙欢，毋忘皓首期。
题梅坛
王时彦（宋代）

梅尉孤忠揭，芳名千古传。
官卑奚意隐，心正即神仙。
敢谏忧时切，为臣愿主贤。
旌阳称令尹，对峙是丹泉。
拟寒山拾得二十首·其七
王安石（宋代）

我读万卷书，识尽天下理。
智者渠自知，愚者谁信尔。
奇哉闲道人，跳出三句里。
独悟自根本，不从他处起。
如梦令·百和宝钗香佩
吕渭老（宋代）

百和宝钗香珮。短短同心霞带。

清镜照新妆，巧画一双眉黛。

多态。多态。偷觑榴花窗外。
酬别留后侍郎（蔡平，命马总为留后）
韩愈（唐代）

为文无出相如右，谋帅难居郤縠先。

归去雪销溱洧动，西来旌旆拂晴天。
答蜀公奉酬 其三
彭汝砺（宋代）

丛条润泽无瞋胆，芳杜将迎失厚颜。陶令葛巾曾漉酒，谢公蜡屐惯寻山。

观鱼恰似濠梁上，结宇浑如冈曲间。楚醴满觞知意惬，胡香细炷觉神还。
送王端公入奏上都
刘长卿（唐代）

旧国无家访，临歧亦羡归。途经百战后，客过二陵稀。

秋草通征骑，寒城背落晖。行当蒙顾问，吴楚岁频饥。
风流子 泊舟谯郡赠新安汪公言
陈维崧（清代）

桃花潭上水，深千尺、不抵似汪伦。正留客西园，红灯翠幕，送余南浦，淡月微云。

依稀记，赏花敲画鼓，纠酒唤罗裙。赠到葳蕤，休教锁恨，贻来螺墨，莫便磨人。

南谯繁华地，重经过一片，野渡斜曛。剩下红桥旧巷，黄叶前村。

想千年李树，仙游已邈，三分吉利，霸业俱陈。且自佯狂作达，何事消魂。
梅花集句 其一二○
李龏（金朝）

西望长安不见家，驼裘几折犯寒花。玉骢惯识西湖路，不觉归鞍带月华。
侄孙榘献醉鳘以一绝复之
陈著（宋代）

年来只识釜中鱼，出海修鳞梦也无。
宝鳘带糟俄入眼，儿童惊动哄寒厨。
拙宦
孙桐生（清代）

拙宦谁如我，三年滞楚游。投荒禦魑魅，抱影息蛮陬。

命以文章累，身为簪组囚。何时脱尘鞅，安稳泛归舟。
次韵和吴侍郎和冲卿寄来诗二首
宋庠（宋代）

暂息尘机不为年，高风聊借九区传。
周聃汉朔谁能测，且作清时吏隐仙。
满江红 咏扇
蔡婉罗（清代）

似雪齐纨，初裁就、一轮明月。堪爱处，合欢新样，笑遮双靥。

遣兴试描秦女凤，添愁扑散庄生蝶。羡团圆，素影伴佳人，终朝夕。

湘枕畔，纱橱侧。纤手玩，香难歇。想班姬幽怨，倩伊曾说。

漫恃君恩怀袖里，每嗟秋至春风发。最伤情、时节易炎凉，轻抛撇。
夜渡金山
传慧（明代）

空江信渺茫，月出水生光。
入浦潮如雨，沾衣露欲霜。
天清沙气白，夜静海云黄。
渐觉钟声动，应知到上方。
肖李才叔和篇末章有青蒲自是公家物之语再用韵为谢
许及之（宋代）

踏破先生客位苔，诗仙凤沼得重裁。连城更枉捐双璧，二妙真堪共一台。

蝇到成时元误笔，蛇因添后失持杯。劝君休话青蒲事，妄想根苗莫更栽。
游湖
王鏊（明代）

游遍南湖又北湖，画船随处宿菰蒲。青深著雨山如染，绿净无菰水似铺。

玉带蟒衣争快睹，凤笙龙管醉相扶。轻桡又转东湖去，何似当年范蠡图。
奉和幸白鹿观应制
武平一（唐代）

玉府凌三曜，金坛驻六龙。彩旒悬倒景，羽盖偃乔松。

玄圃灵芝秀，华池瑞液浓。谬因沾舜渥，长愿奉尧封。
方山人别我括苍今会于殊胜寺
皇甫汸（明代）

官舍春悬榻，僧斋夜落帷。暂来休汝日，一为访君时。

望里分乡树，愁中惜鬓丝。不知何戒律，可以断归思。
次天全翁雪湖赏梅十二咏 其十
沈周（明代）

玉树瑶山画里看，乾坤不似酒壶宽。醉来草圣三千纸，漫使人惊索幼安。
覆船山樵歌 其二 响泉
郑玉（唐代）

历尽崎岖上碧岑，高山流水似鸣琴。何须水乐寻幽洞，自有岩前太古音。
白羽扇二首 其一
王质（宋代）

昔卧隆中今渭湄，真龙长御快风飞。出关吹碎儿郎胆，安用军师更指挥。
山阴道中三首 其一
王慧（清代）

出郭忘远近，十里清阴中。川陆互回没，延缘遂无穷。

冈峦去殊势，竹树交成丛。安知蒙密处，下有溪流通。

石桥路可寻，一转迷西东。烟空人不见，寂寂山花红。
答客难
东方朔（两汉）

客难东方朔曰：“苏秦、张仪一当万乘之主，而身都卿相之位，泽及后世。今子大夫修先王之术，慕圣人之义，讽诵诗书百家之言，不可胜记，著于竹帛；唇腐齿落，服膺而不可释，好学乐道之效，明白甚矣；自以为智能海内无双，则可谓博闻辩智矣。然悉力尽忠，以事圣帝，旷日持久，积数十年，官不过侍郎，位不过执戟。意者尚有遗行邪？同胞之徒，无所容居，其故何也？”

东方先生喟然长息，仰而应之曰：“是故非子之所能备。彼一时也，此一时也，岂可同哉？夫苏秦、张仪之时，周室大坏，诸侯不朝，力政争权，相擒以兵，并为十二国，未有雌雄。得士者强，失士者亡，故说得行焉。身处尊位，珍宝充内，外有仓廪，泽及后世，子孙长享。今则不然：圣帝德流，天下震慑，诸侯宾服，连四海之外以为带，安于覆盂；天下平均，合为一家，动发举事，犹运之掌，贤与不肖何以异哉？遵天之道，顺地之理，物无不得其所；故绥之则安，动之则苦；尊之则为将，卑之则为虏；抗之则在青云之上，抑之则在深渊之下；用之则为虎，不用则为鼠；虽欲尽节效情，安知前后？夫天地之大，士民之众，竭精驰说，并进辐凑者，不可胜数；悉力慕之，困于衣食，或失门户。使苏秦、张仪与仆并生于今之世，曾不得掌故，安敢望侍郎乎！传曰：‘天下无害，虽有圣人，无所施才；上下和同，虽有贤者，无所立功。’故曰：时异事异。

“虽然，安可以不务修身乎哉！《诗》曰：‘鼓钟于宫，声闻于外。’‘鹤鸣九皋，声闻于天’。苟能修身，何患不荣！太公体行仁义，七十有二，乃设用于文武，得信厥说。封于齐，七百岁而不绝。此士所以日夜孳孳，修学敏行，而不敢怠也。譬若鹡鸰，飞且鸣矣。传曰：‘天不为人之恶寒而辍其冬，地不为人之恶险而辍其广，君子不为小人之匈匈而易其行。’‘天有常度，地有常形，君子有常行；君子道其常，小人计其功。”诗云：‘礼义之不愆，何恤人之言？’水至清则无鱼，人至察则无徒；冕而前旒，所以蔽明；黈纩充耳，所以塞聪。明有所不见，聪有所不闻，举大德，赦小过，无求备于一人之义也。枉而直之，使自得之；优而柔之，使自求之；揆而度之，使自索之。盖圣人之教化如此，欲其自得之；自得之，则敏且广矣。

“今世之处士，时虽不用，块然无徒，廓然独居；上观许由，下察接舆；计同范蠡，忠合子胥；天下和平，与义相扶，寡偶少徒，固其宜也。子何疑于予哉？若大燕之用乐毅，秦之任李斯，郦食其之下齐，说行如流，曲从如环；所欲必得，功若丘山；海内定，国家安；是遇其时者也，子又何怪之邪？语曰：‘以管窥天，以蠡测海，以莛撞钟，’岂能通其条贯，考其文理，发其音声哉？犹是观之，譬由鼱鼩之袭狗，孤豚之咋虎，至则靡耳，何功之有？今以下愚而非处士，虽欲勿困，固不得已，此适足以明其不知权变，而终惑于大道也。”
督山伯萧远和诗并示舍弟
吕本中（宋代）

爱闲多病老封戎，看子垂天上碧空。懒惰未须攀此老，典刑政尔赖诸公。

须如震泽三春渌，诗似芙蕖五月红。坐此逃禅夫可恕，不应独许我乘风。
金缕曲 题东山老人山水画册。老人一号寐叟
况周颐（清代）

遗恨横苍翠。算年时、多情海日，见人憔悴。满目江山残金粉，叟也何尝能寐。

丘壑是、填胸块垒。叠嶂层峦空回合，甚兰根、欲著浑无地。

知渲染，费清泪。

静观无那东轩寄。俯茫茫、同昏八表，涛惊云诡。陵谷迁流十年梦，并作无声诗史。

聊付托、迂倪颠米。兜率海山堪盘礡，莫骖鸾、回首人间世。

墨黯淡，剡溪纸。
夜宿山庵
陈必复（宋代）

扣宿精庐旋启扉，佛香未冷坐多时。
分僧一半云归榻，借竹几多风入诗。
隔梦听钟疑寺远，避寒移枕觉宵迟。
起看犹有残窗月，春雪满山啼子规。
题王寿卿烟云叠嶂图
叶颙（元代）

断岫平山点画粗，岚光浓淡有如无。何时直到群峰顶，万叠云烟一老夫。
用元韵答秀叔
王炎（宋代）

人生昏宦只二事，忧喜相缠不知几。
我今岂可老更痴，颊有霜髭口无齿。
举案齐眉安在哉，独自饭蔬而饮水。
半生同住不同行，稍感伤悲心亦清。
雉鸣雌应春日暖，鸠唤妇归天雨晴。
断除此念如尸坐，调护坎离交水火。
擬古人诗
晃逈（宋代）

今人学宴坐，不免寻思过。
欲免寻思过，但知学宴坐。
遣兴
苏泂（宋代）

风林缥缈有如无，烟树重重直爱渠。
今我时光能有几，古人诗兴已无馀。
又随篛舫冲潮去，未结茅斋并水居。
旅馆萧条厨传少，江妃来遗一双鱼。
石头答庾郎丹诗
何逊（南北朝）

高树荫楼密。
细草绿成被。
黄鹂隐叶飞。
蛱蝶萦空戏。
阴岑自尔悦。
寂寥予罕寄。
相如阻禁闱。
何由从简易。
哭李景温架阁
刘克庄（宋代）

挟策说荆州，那知亦暗投。
漫招温处士，几杀杜参谋。
出幕有清议，还乡空白头。
人间容不得，下与阿翁游。
饯梦锡于折柳亭醉中倚柱
孔平仲（宋代）

折柳亭边柳已衰，送行犹拗最高枝。西风黄叶萧萧地，多少伤心为别离。
次韵王教授同寄昌甫器远无为临漳 其四
韩淲（宋代）

濡须谁筑坞，玉兔王迷离。两岁能为守，五言应报诗。

息峰延月夜，稔稻得秋时。湖海惊零落，无痴了事儿。
题宗忠简公诰（王黼时为少宰，署名诰上）
宋濂（明代）

青城妖祲连云赭，犬羊在都龙在野。
百年艺祖旧河山，万骑长在若冰解。
京城留守一世豪，仰天雪涕风萧骚。
起扶白日照河北，赤手欲障三秋涛。
义旂戛天天为泣，四方猛士闻风集。
自期徇国与天通，岂谓忠言反难入。
披肝上疏留至尊，乘舆不顾东南巡。
拊床三叫大星落，非天弃宋良由人。
功业无成志可纪，古来英杰多如此。
君侯心事汉武侯，伟气英声冠千祀。
我来已恨生世迟，不得亲观忠勇姿。
每过乡邑发犹竖，纶诰况是当时为。
却忆前朝司马死，章蔡群奸乘间起。
国虽未乱政先亡，万里蒙尘从此始。
吁嗟黼辈真奴臣，贼君致寇肥其身。
姓名污眼尚欲呕，君侯在位能无嗔。
侯乎侯乎慎勿嗔，谁使彼奴操国均。
君不见汴京礼乐正全盛，江南杜宇啼天津。
丑奴儿（瑞香）
张孝祥（宋代）

腊后春前别一般。梅花枯淡水仙寒。翠云裘著紫霞冠。

仙品只今推第一，清香元不是人间。为君更试小龙团。
将去西园走笔留别
周维德（清代）

天涯何处卜江村，又向天涯别故园。满院落花悲杜宇，一庭芳草怨王孙。

春当欲老犹怜别，人为多情易断魂。此后相思须共记，何堪风雨伴黄昏。
挽新昌吕修职
陈傅良（宋代）

顷作庵庐客，看公手种莳。
溪毛无乱理，宰木有连枝。
久欲鑱他石，今还赋此诗。
黯然怀宿昔，絮酒定何时。
江南弄七首 其五 采菱曲
黄佐（明代）

钿花匐叶浮香雾。兰桨桂楫摇江步。采菱声合流云度。

流云度，和风吹。振罗袂，行相随。
端午贴子词 皇后阁五首 其五
周麟之（宋代）

剪就冰绡月影团，不须多羡女乘鸾。君王瑶札亲题处，一样蟾花点点丹。
通州抵三河县道上与李高二公子联句
唐之淳（明代）

众马犹嘶皂，荒鸡已唱晨。烟销明海日，风暖送晴尘。

羌管新翻调，戎衣稳称身。行看月三捷，书奏达枫宸。
答王百谷虎丘送别
洪恩（明代）

林栖同倦鸟，山寺晚钟残。霜涸秋潭冷，风疏夜磬寒。

榻方悬半偈，锡更指长干。尝就浮丘听，难禁别鹤弹。
题请息斋六言
范成大（宋代）

亲戚自有情话，来往都无杂言。
酒熟径须相报，文成聊与细论。
过燕京和陈秀玉韵五首 其二
耶律楚材（元代）

君恩犹未报山丘，自笑遐方汗漫游。客过玉关惊白发，要游金谷觅苍头。

冷官待罪予为歉，陋巷居贫君不忧。犹望道行泽四海，敢辞沙漠久淹留。
题三生图
曾丰（宋代）

闲去闲来自在嬉，故人不记问于谁。
都来一个真消息，安用频更为漏为。
寄大翁
释函可（明代）

几年何日不相见，相见应知各有诗。公到苦吟予独赏，余当狂有汝深悲。

寻常只道穷边事，隔别应生静夜思。始觉寒冰良匪偶，千秋万古有人知。
忆江南·其五
顾太清（清代）

江南好，明月绿杨梢。茅舍孤灯犹夜织，板桥流水暗生潮。渔火一星遥。
长相思
刘克庄（宋代）

烟凄凄。草凄凄。野火原头烧断碑。不知名姓谁。

印累累。冢累累。千万人中几个归。荣华朝露晞。
和令狐侍御赏蕙草
杜牧（唐代）

寻常诗思巧如春，又喜幽亭蕙草新。

本是馨香比君子，绕栏今更为何人。
送旻上人游天台
皎然（唐代）

真心不废别，试看越溪清。知汝机忘尽，春山自有情。

月思华顶宿，云爱石门行。海近应须泛，无令鸥鹭惊。
汪舟次先生临晋唐诸帖卷 其一
陈元鼎（清代）

北碑南帖派徒分，书到通神自不群。总向山阴探龙颔，得鳞得爪尽拿云。
嘉禾八咏·会景亭
陆蒙老（宋代）

清入栏干酒易醒，春风杨柳几沙汀。
平沙抵得潇湘阔，祗欠螺峰数点青。
游城西李氏园李仁甫谢伯坚同会席中得当字
员兴宗（宋代）

吾生会如寄，俯仰岁月荒。
安得无尽境，寓乐穷时觞。
劫来古城无，露坐荫石床。
皎皎月在野，山光映低昂。
诸公饮文字，歌黛何由将。
环客者谁欤，青青在吾傍。
此君有令质，简洁韵自长。
一扫尘土想，化作冰雪肠。
岁寒知几何，众木谁能霜。
独此抱身正，有耻逾平当。
高度竟凛凛，不以外物攘。
此会定清真，此怀为君忘。
和六十叔二绝
杜范（宋代）

半窗斜日带东篱，桂子团团已满枝。
朝露晚风并夜月，细看一一是君诗。
北窗
陆游（宋代）

垂老乞骸骨，飘然辞圣朝。
竹头那足用，桐尾不禁焦。
短褐缝綀布，晨餐采药苗。
风霜征雁路，灯火衲僧寮。
陇客询安否，狸奴伴寂寥。
北窗鸣落叶，愁绝夜迢迢。
行香子 初霁看牡丹
朱中楣（清代）

好鸟初耕。坐老啼莺。桑鸠唤妇晚窗明。牡丹初放，尚带微醒。

看青猊白，蓬莱紫，玉楼春。

雨中过半，些子新晴。闲拈小调咏芳卿。怕春归早，似笑还颦。

有荼蘼伴，凌霄侣，惜花人。
道遇寒食忆宋之问马上逢寒食句五咏其韵 其二
赵完璧（明代）

东风浩浩吹平旷，红泪纷纷号冢上。满地梨花春又来，松楸海上悽行况。
曾鲁公挽诗 其一
刘攽（宋代）

扶阳诗礼乐，丞相始安车。世祚公之鲁，门风行在书。

三朝推帝赍，九叙见民馀。古有骑箕事，今知定不虚。
游灵岩观瀑布
孙应时（宋代）

一雨天气清，暑事亮未酷。
烦嚣念萧散，兹晨正休沐。
篮舆试经念，胜概入遐瞩。
纡余缘清溪，窈窕得幽谷。
一岩四壁净，千仞落飞瀑。
雷霆鞭蛰户，风雨撼林簏。
光寒白虹下，势剧天河覆。
缤纷曜冰雪，激射碎珠玉。
危亭著佳处，尽日看不足。
澒洞开心胸，眩晃新耳目。
龙脐更奇事，滴滴挂岩腹。
微吟忽忘归，俗驾不可宿。
卜居书怀
刘攽（宋代）

漆雕未能信，阳甫免归居。理以逍遥得，材由濩落疏。

狭才轻势利，小隐幸林庐。藿食由来事，茅茨不愿馀。

南檐容曝日，侧径喜携锄。筋力吾如此，功名世有诸。

忆初干万乘，徒步谒公车。投射东堂策，归来北阙书。

先鸣烦指日，弱羽愧吹嘘。云雨非人力，泥涂亦诏除。

江湖轻乘雁，钟鼓陋鶢鶋。有道翻羞卷，迷津幸遂初。

幽栖谢车马，至乐狎樵渔。述作称狂简，谁能问起予。
泛舟分韵得横字
胡仲弓（宋代）

舣舟迷近远，鸥鹭许同盟。潮落沙仍涨，风晴浪不惊。

一川平野秀，半岭断云横。后约何时再，吟篷卧月明。
云入窗牖
徐侨（宋代）

白云入户牖，幽趣颇相关。
俗远人无累，心夷物自闲。
足虞叟兄句
苏泂（宋代）

云里仙人不解愁，人间肺渴望凉瘳。
更深倚杖前除立，一见银河认得秋。
其日雨闻姚黄开戏成诗二章呈子骏尧夫
司马光（宋代）

谷雨后来花更浓，前时已见玉玲珑。
客来更说姚黄发，只在街西相第东。
题延州圣僧穴
钱起（唐代）

定力无涯不可称，未知何代坐禅僧。默默山门宵闭月，

荧荧石壁昼然灯。四时树长书经叶，万岁岩悬拄杖藤。

昔日舍身缘救鸽，今时出见有飞鹰。
拟青青河畔草诗
陆机（魏晋）

靡靡江蓠草。熠熠生何侧。
皎皎彼姝女。阿那当轩织。
粲粲妖容姿。灼灼美颜色。
良人游不归。偏栖独支翼。
空房来悲风。中夜起叹息。
次彦功韵
仇远（元代）

春早风驱雪，天寒竹映门。
灯前终夜读，笈内故书存。
尚觉文章贵，那矜齿爵尊。
向平愁未了，女嫁与儿昏。
和容南韦中丞题瑞亭白燕白鼠六眸龟嘉莲
陈陶（唐代）

伏波恩行动南夷，交趾喧传四瑞诗。燕鼠孕灵褒上德，龟莲增耀荅无私。

回翔雪侣窥檐处，照映红巢出水时。尽写流传在轩槛，嘉祥从此百年知。
灯夕寄献内翰虢略公
钱惟演（宋代）

峣阙翚飞河汉傍，钩陈遥认赭袍光。
九枝火树连金狄，万里霜轮上碧珰。
匝地行车珠网细，照天晨燎紫沉香。
祇闻鰲岭神仙客，再拜云边捧寿觞。
清平乐
曹勋（宋代）

风休雨罢。三五春寒夜。翠额重帘何妨下。一炷非兰非麝。

红莲开遍吴宫。华灯小试房栊。客里愁须强遣，从来我辈情钟。
句
贯休（唐代）

今日再三难更识，谶辞唯道待钱来。（周宝莅丹阳，州人

有事，辄云待钱来，后果以钱镠代之。此上钱镠句也）

雁荡经行云漠漠，龙湫宴坐雨濛濛。（雁荡山今有经行台、

宴坐峰，皆以休得名）

刻成筝柱雁相挨。

黄昏风雨黑如磐，别我不知何处去。（《侠客》，

见《剑侠传》）

郭尚父休夸塞北，裴中令莫说淮西。（《野客丛谈》）

万计交人买，华轩保惜深。（《牡丹》，《吟窗杂录》）

如何忠为主，至竟不封侯。（《即边将》）

但看千骑去，知有几人归。

一生不蓄买田钱，华屋何心亦偶然。客至多逢僧在坐，

钓归惟许鹤随船。（《锦绣万花谷》）

家为买琴添旧价，厨因养鹤减晨炊。（同上）

粘粉为题栖凤竹，带香因洗落花泉。（同上）
无俗念 月
丘处机（宋代）

偎岩傍陇，扼长更、萧索昏魔非一。皓月澄澄山上显，天角辉辉一出。

露结霜凝，金华玉润，淡荡何飘逸。清临寰宇，发扬神秀姿质。

凄怆六合群情，淹沉幽昧，惨怛劬劳疾。大阐良因弘济度，皆得逍遥宁谧。

浩气腾腾，馀光蔼蔼，至性那亏失。圆明法界，法轮常自充实。